Source: http://eur-lex.europa.eu/legal-content/SK/TXT/?uri=LEGISSUM:l16007
Timestamp: 2017-10-20 12:48:34+00:00
Document Index: 1326556

Matched Legal Cases: ['súd ', 'súd ', 'Súd ', 'Súd ', 'súd ', 'súd ', 'Súd ', 'súd ', 'súd ']

Európske a medzinárodné súdy
Článok 19 Zmluvy o Európskej únii
Článok 257 Zmluvy o fungovaní Európskej únie
Na medzinárodnej scéne pôsobí veľa súdnych orgánov a nie je vždy ľahké rozlíšiť ich právomoci. Cieľom tohto zhrnutia je predstaviť európske súdy a rozlíšiť, ktoré z nich sú súčasťou Európskej únie (EÚ) a ktoré patria iným medzinárodným organizáciám.
Súdny dvor Európskej únie sa vzťahuje na celý súdny systém EÚ. Tvoria ho dva súdy:
Všeobecný súd.
Súdny dvor má súdnu právomoc v súdnych sporoch podaných krajinami EÚ alebo inštitúciami EÚ. Zároveň môže mať právomoc poslednej inštancie v súvislosti s rozsudkami Všeobecného súdu. V tomto prípade nerozhoduje o skutkových, ale len o právnych otázkach danej veci.
Všeobecný súd je prepojený so Súdny dvorom a má znižovať pracovné zaťaženie Súdneho dvora. Všeobecný súd má právomoc prejednávať v prvom stupni o žalobách podaných krajinami EÚ alebo jednotlivcami v prípadoch ustanovených v zmluvách.
Podľa článku 257 Zmluvy o fungovaní Európskej únie môžu byť osobitné súdy zriadené Európskym parlamentom a Radou v súlade s riadnym legislatívnym postupom. Tieto súdy majú právomoc rozhodovať v prvom stupni v určitých kategóriách súdnych sporov týkajúcich sa osobitných otázok. Napríklad Súd pre verejnú službu Európskej únie bol zriadený v roku 2005 na účely riešenia sporov, ktoré sa týkajú verejnej služby EÚ. Súd bol rozpustený a od 1. septembra 2016 jeho prácu prebral Všeobecný súd.
Rôzne druhy žalôb
Súdny dvor Európskej únie je zodpovedný za zaistenie dodržiavania právnych predpisov EÚ. Má súdnu právomoc rozhodovať o žalobách podaných krajinami EÚ, inštitúciami EÚ a občanmi EÚ. Existuje niekoľko druhov postupov:
žaloba o zrušení,
konanie o nesplnení povinnosti,
konanie o nečinnosti,
žaloba o náhradu škody,
návrh na začatie prejudiciálneho konania.
Existuje široká škála súdnych orgánov, ktoré prejednávajú súdne spory na medzinárodnej úrovni a sídlia na európskom území. Tieto súdne orgány však nepatria pod záštitu EÚ. Patria medzi ne:
súdy iných európskych organizácií, ako napríklad
Európsky súd pre ľudské práva, medzinárodný súd zriadený pod záštitou Rady Európy, ktorý v súčasnosti tvorí 47 členských štátov; dohliada na dodržiavanie Európskeho dohovoru o ľudských právach, ktorý bol podpísaný 4. novembra 1950 (má sídlo v Štrasburgu, Francúzsko) a
Súd EZVO (Európske združenie voľného obchodu) so sídlom v Luxemburgu, ktorý dohliada na dodržiavanie Dohody o Európskom hospodárskom priestore;
súdy zriadené pod záštitou Organizácie Spojených národov, ako napríklad:
Medzinárodný súdny dvor so sídlom v Haagu, Holandsko
Medzinárodný trestný súd so sídlom v Haagu
Medzinárodný trestný tribunál pre bývalú Juhosláviu tiež so sídlom v Haagu
Medzinárodný tribunál pre morské právo so sídlom v Hamburgu, Nemecko;
nezávislé orgány na urovnávanie sporov v rámci Organizácie Spojených národov, ako napríklad
stály rozhodcovský súd so sídlom v Haagu, ktorý riadi rozhodcovské* a zmierovacie* konania a vyšetrovacie výbory v súdnych sporoch medzi jeho 121 členskými krajinami, súkromnými subjektmi a medzivládnymi organizáciami na základe medzinárodných právnych predpisov v oblasti rozhodcovského konania,
orgán Svetovej obchodnej organizácie (WTO) na urovnávanie sporov so sídlom v Ženeve, Švajčiarsko, ktorý je zodpovedný za urovnávanie obchodných sporov medzi 163 členskými krajinami WTO.
Rozhodcovské konanie: keď nestranná tretia strana prijme rozhodnutie s cieľom vyriešiť spor medzi dvomi stranami.
Zmierovacie konanie: keď tretia strana pomôže dotknutým stranám opätovne vybudovať alebo zlepšiť vzťah narušený v dôsledku sporu.
Článok 19 Zmluvy o Európskej únii (Ú. v. EÚ C 202, 7.6.2016, s. 27)
Článok 257 Zmluvy o fungovaní Európskej únie (Ú. v. EÚ C 202, 7.6.2016, s. 160)
Posledná aktualizácia 22.08.2016